Markaziy bank Boshqaruvi asosiy stavkani yillik 15 foiz darajasida o‘zgarishsiz saqlab qoldi. Foto: Markaziy bank MB xabarida aytilishcha, ushbu qaror inflatsiya prognozining barqaror pasayish trendi shakllanib borayotganligi hamda iqtisodiyotning tiklanish sharoitida makroiqtisodiy barqarorlikni ta’minlash va iqtisodiy faollikni qo‘llab-quvvatlash maqsadlari o‘rtasidagi muvozanatni saqlash bilan izohlanadi. “Markaziy bank inflatsiya prognozining pasayishidan kelib chiqqan holda, keyingi yig‘ilishlarda asosiy stavka darajasini pasaytirish ehtimolini ko‘rib chiqmoqda”, - deyiladi ma’lumotda. Qayd etilishicha, kelgusida ham hukumat bilan birgalikda 2023 yilga qadar inflatsiyaning 5 foizlik doimiy maqsadli ko‘rsatkichiga erishish uchun choralar ko‘riladi.